title: Decizia (PESC) 2018/833 a Consiliului din 4 iunie 2018 de modificare a Deciziei 2010/413/PESC privind adoptarea de măsuri restrictive împotriva Iranului

text:
               6.6.2018

               RO

               Jurnalul Oficial al Uniunii Europene

               L 140/87

         DECIZIA (PESC) 2018/833 A CONSILIULUI
   din 4 iunie 2018
   de modificare a Deciziei 2010/413/PESC privind adoptarea de măsuri restrictive împotriva Iranului
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia 2010/413/PESC a Consiliului din 26 iulie 2010 privind adoptarea de măsuri restrictive împotriva Iranului și de abrogare a Poziției comune 2007/140/PESC (1), în special articolul 23 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 26 iulie 2010, Consiliul a adoptat Decizia 2010/413/PESC.

               (2)

               În conformitate cu articolul 26 alineatul (3) din Decizia 2010/413/PESC, Consiliul a reexaminat lista persoanelor și entităților desemnate care figurează în anexa II la decizia respectivă.

               (3)

               Consiliul a ajuns, de asemenea, la concluzia că rubricile corespunzătoare anumitor persoane și entități incluse în anexa II la Decizia 2010/413/PESC ar trebui actualizate.

               (4)

               Prin urmare, Decizia 2010/413/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Anexa II la Decizia 2010/413/PESC se modifică în conformitate cu anexa la prezenta decizie.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Luxemburg, 4 iunie 2018.

            Pentru Consiliu

            Președintele

         T. TSACHEVA

      (1)  JO L 195, 27.7.2010, p. 39.

      ANEXĂ
      Anexa II la Decizia 2010/413/PESC se modifică după cum urmează:

                  1.

                  La secțiunea „I. Persoane și entități implicate în activitățile nucleare sau privind rachete balistice și persoane și entități care acordă sprijin guvernului Iranului”, următoarele rubrici înlocuiesc rubricile corespunzătoare în lista prevăzută la subsecțiunea „B. Entități”:

                              Nume

                              Informații de identificare

                              Motive

                              Data includerii în listă

                              „42.(g)

                              Shetab Gaman (cunoscută și sub denumirea de Taamin Gostaran Pishgaman Azar)

                              Adresă: Norouzi Alley, No 2, Larestan Street, Motahari Avenue, Teheran

                              Acționează în numele Yasa Part.

                              26.7.2010

                              49.

                              Noavaran Pooyamoj [cunoscută și sub denumirile de Noavaran Tejarat Paya, Bastan Tejerat Mabna, Behdis Tejarat (sau Bazarganis Behdis Tejarat Alborz Company sau Behdis Tejarat General Trading Company), Fanavaran Mojpooya, Faramoj Company (sau Tosee Danesh Fanavari Faramoj), Green Emirate Paya, Mehbang Sana, Mohandesi Hedayat Control Paya, Pooya Wave Company, Towsee Fanavari Boshra]

                              Implicare în achiziționarea de echipamente care sunt controlate și au aplicare directă în producerea de centrifuge pentru programul iranian de îmbogățire a uraniului.

                              23.5.2011

                              55.

                              Ashtian Tablo

                              Ashtian Tablo - Nr. 67, Ghods mirheydari St, Yoosefabad, Teheran

                              Implicare în producția și furnizarea de echipamente și materiale electrice specializate care au aplicare directă în sectorul nuclear iranian.

                              23.5.2011”

                  2.

                  La secțiunea „II. Corpul Gardienilor Revoluției Islamice (IRGC)”, următoarele rubrici înlocuiesc rubricile corespunzătoare în lista prevăzută la subsecțiunea „A. Persoane”:

                              Nume

                              Informații de identificare

                              Motive

                              Data includerii în listă

                              „1.

                              Javad DARVISH-VAND, general de brigadă în cadrul IRGC

                              Fost adjunct în cadrul MODAFL, însărcinat cu inspecțiile, responsabil cu toate echipamentele și instalațiile din cadrul MODAFL, păstrează legăturile cu MODAFL și IRGC, inclusiv prin furnizarea de servicii către aceste organizații.

                              23.6.2008

                              8.

                              Mohammad Reza NAQDI, general de brigadă în cadrul IRGC

                              Născut în 1953, la Nadjaf (Irak)

                              Comandant adjunct pentru afaceri culturale și sociale în cadrul IRGC. Fost comandant al Forței de Rezistență Basij.

                              26.7.2010

                              10.

                              Rostam QASEMI (alias Rostam GHASEMI)

                              Născut în 1961

                              Fost comandant al Khatam al-Anbiya.

                              26.7.2010

                              19.

                              Amir Ali Haji ZADEH (alias Amir Ali HAJIZADEH), general de brigadă în cadrul IRGC

                              Comandant al forțelor aerospațiale ale IRGC.

                              23.1.2012”


               13.6.2018

               RO

               Jurnalul Oficial al Uniunii Europene

               C 204/215

         P8_TA(2016)0329
   Numirea unui membru al Curții de Conturi – João Figueiredo
   Decizia Parlamentului European din 13 septembrie 2016 privind numirea lui João Alexandre Tavares Gonçalves de Figueiredo ca membru al Curții de Conturi (C8-0260/2016 – 2016/0809(NLE))
   (Procedura de consultare)
   (2018/C 204/30)

      Parlamentul European,

               —

               având în vedere articolul 286 alineatul (2) din Tratatul privind funcționarea Uniunii Europene, în temeiul căruia Consiliul a consultat Parlamentul (C8-0260/2016),

               —

               având în vedere articolul 121 din Regulamentul său de procedură,

               —

               având în vedere raportul Comisiei pentru control bugetar (A8-0259/2016),

               A.

               întrucât Comisia pentru control bugetar a Parlamentului a procedat la evaluarea calificărilor candidatului propus, în special sub raportul cerințelor formulate la articolul 286 alineatul (1) din Tratatul privind funcționarea Uniunii Europene;

               B.

               întrucât, în cadrul reuniunii sale din 5 septembrie 2016, Comisia pentru control bugetar l-a audiat pe candidatului propus de Consiliu ca membru al Curții de Conturi;

               1.

               emite un aviz favorabil referitor la numirea lui João Alexandre Tavares Gonçalves de Figueiredo ca membru al Curții de Conturi;

               2.

               îi încredințează Președintelui sarcina de a transmite prezenta decizie Consiliului și, spre informare, Curții de Conturi, precum și celorlalte instituții ale Uniunii Europene și instituțiilor de control din statele membre.


               13.6.2018

               RO

               Jurnalul Oficial al Uniunii Europene

               C 204/225

         P8_TA(2016)0348
   Numirea unui nou membru al Comisiei
   Decizia Parlamentului European din 15 septembrie 2016 privind aprobarea numirii lui Julian King în calitate de membru al Comisiei (C8-0339/2016 – 2016/0812(NLE))
   (2018/C 204/39)

      Parlamentul European,

               —

               având în vedere articolul 246 al doilea paragraf din Tratatul privind funcţionarea Uniunii Europene,

               —

               având în vedere articolul 106a din Tratatul de instituire a Comunităţii Europene a Energiei Atomice,

               —

               având în vedere punctul 6 din Acordul-cadru privind relaţiile dintre Parlamentul European şi Comisia Europeană (1),

               —

               având în vedere demisia lui Jonathan Hill din funcţia de membru al Comisiei, prezentată la 25 iunie 2016,

               —

               având în vedere scrisoarea Consiliului din 15 iulie 2016 prin care Consiliul a consultat Parlamentul cu privire la decizia de numire a lui Julian King, de comun acord cu președintele Comisiei, în calitate de membru al Comisiei (C8-0339/2016),

               —

               având în vedere audierea lui Julian King la 12 septembrie 2016, condusă de Comisia pentru libertăți civile, justiție și afaceri interne, precum și declarația de evaluare redactată în urma audierii respective,

               —

               având în vedere articolul 118 şi anexa XVI la Regulamentul său de procedură,

               1.

               aprobă numirea lui Julian King în calitate de membru al Comisiei;

               2.

               încredinţează Preşedintelui sarcina de a transmite prezenta decizie Consiliului, Comisiei şi guvernelor statelor membre.

      (1)  JO L 304, 20.11.2010, p. 47.


title: Decizia (PESC) 2018/869 a Comitetului politic și de securitate din 5 iunie 2018 privind prelungirea mandatului șefului misiunii Uniunii Europene de sprijinire a supremației legii în Kosovo (Această denumire nu aduce atingere pozițiilor privind statutul și este conformă cu RCSONU 1244 (1999), precum și cu Avizul CIJ privind Declarația de independență a Kosovo.) (EULEX KOSOVO) (EULEX KOSOVO/1/2018)

text:
                  14.6.2018

                  RO

                  Jurnalul Oficial al Uniunii Europene

                  L 149/24

            DECIZIA (PESC) 2018/869 A COMITETULUI POLITIC ȘI DE SECURITATE
      din 5 iunie 2018
      privind prelungirea mandatului șefului misiunii Uniunii Europene de sprijinire a supremației legii în Kosovo (*1) (EULEX KOSOVO) (EULEX KOSOVO/1/2018)
      COMITETUL POLITIC ȘI DE SECURITATE,
      având în vedere Tratatul privind Uniunea Europeană, în special articolul 38 al treilea paragraf,
      având în vedere Acțiunea comună 2008/124/PESC a Consiliului din 4 februarie 2008 privind misiunea Uniunii Europene de sprijinire a supremației legii în Kosovo (EULEX KOSOVO) (1), în special articolul 12 alineatul (2),
      întrucât:

                  (1)

                  În temeiul articolului 12 alineatul (2) din Acțiunea comună 2008/124/PESC, Comitetul politic și de securitate (COPS) este autorizat, în conformitate cu articolul 38 al treilea paragraf din tratat, să adopte deciziile relevante în scopul exercitării controlului politic și a conducerii strategice ale misiunii Uniunii Europene de sprijinire a supremației legii în Kosovo (EULEX KOSOVO), inclusiv decizia de numire a șefului misiunii.

                  (2)

                  La 8 iunie 2018, Consiliul a adoptat Decizia (PESC) 2018/856 (2) de modificare a Acțiunii comune 2008/124/PESC și de prelungire a duratei EULEX KOSOVO până la 14 iunie 2020.

                  (3)

                  La 20 iulie 2016, COPS a adoptat Decizia (PESC) 2016/1207 (3) de numire a doamnei Alexandra PAPADOPOULOU în calitatea de șef al misiunii EULEX KOSOVO pentru perioada cuprinsă între 1 septembrie 2016 și 14 iunie 2017.

                  (4)

                  La 13 iunie 2017, COPS a adoptat Decizia (PESC) 2017/1012 (4) privind prelungirea mandatului doamnei Alexandra PAPADOPOULOU în calitatea de șef al misiunii EULEX KOSOVO pentru perioada cuprinsă între 15 iunie 2017 și 14 iunie 2018.

                  (5)

                  La 31 mai 2018, Înaltul Reprezentant al Uniunii pentru afaceri externe și politica de securitate a propus prelungirea mandatului doamnei Alexandra PAPADOPOULOU în calitatea de șef al misiunii EULEX KOSOVO pentru perioada cuprinsă între 15 iunie 2018 și 14 iunie 2019,

            ADOPTĂ PREZENTA DECIZIE:
      Articolul 1
      Mandatul doamnei Alexandra PAPADOPOULOU în calitatea de șef al misiunii Uniunii Europene de sprijinire a supremației legii în Kosovo (EULEX KOSOVO) se prelungește pentru perioada cuprinsă între 15 iunie 2018 și 14 iunie 2019.
      Articolul 2
      Prezenta decizie intră în vigoare la data adoptării.

         Adoptată la Bruxelles, 5 iunie 2018.

               Pentru Comitetul politic și de securitate

               Președintele

            W. STEVENS

         (*1)  Această denumire nu aduce atingere pozițiilor privind statutul și este conformă cu RCSONU 1244 (1999), precum și cu Avizul CIJ privind Declarația de independență a Kosovo.

         (1)  JO L 42, 16.2.2008, p. 92.

         (2)  Decizia (PESC) 2018/856 a Consiliului din 8 iunie 2018 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (EULEX KOSOVO) (JO L 146, 11.6.2018, p. 5).

         (3)  Decizia (PESC) 2016/1207 a Comitetului politic și de securitate din 20 iulie 2016 privind numirea șefului misiunii Uniunii Europene de sprijinire a supremației legii în Kosovo, EULEX KOSOVO (EULEX KOSOVO/1/2016) (JO L 198, 23.7.2016, p. 49).

         (4)  Decizia (PESC) 2017/1012 a Comitetului politic și de securitate din 13 iunie 2017 privind prelungirea mandatului șefului misiunii Uniunii Europene de sprijinire a supremației legii în Kosovo (EULEX KOSOVO) (EULEX KOSOVO/1/2017) (JO L 153, 16.6.2017, p. 27).


title: Decizia (UE) 2018/853 a Parlamentului European și a Consiliului din 30 mai 2018 de modificare a Regulamentului (UE) nr. 1257/2013, a Directivelor 94/63/CE și 2009/31/CE ale Parlamentului European și ale Consiliului și a Directivelor 86/278/CEE și 87/217/CEE ale Consiliului în ceea ce privește normele procedurale în domeniul raportării cu privire la mediu și de abrogare a Directivei 91/692/CEE a Consiliului

text:
                  14.6.2018

                  RO

                  Jurnalul Oficial al Uniunii Europene

                  L 150/155

            DECIZIA (UE) 2018/853 A PARLAMENTULUI EUROPEAN ȘI A CONSILIULUI
      din 30 mai 2018
      de modificare a Regulamentului (UE) nr. 1257/2013, a Directivelor 94/63/CE și 2009/31/CE ale Parlamentului European și ale Consiliului și a Directivelor 86/278/CEE și 87/217/CEE ale Consiliului în ceea ce privește normele procedurale în domeniul raportării cu privire la mediu și de abrogare a Directivei 91/692/CEE a Consiliului
      PARLAMENTUL EUROPEAN ȘI CONSILIUL UNIUNII EUROPENE,
      având în vedere Tratatul privind funcționarea Uniunii Europene, în special articolul 192 alineatul (1),
      având în vedere propunerea Comisiei Europene,
      după transmiterea proiectului de act legislativ către parlamentele naționale,
      având în vedere avizul Comitetului Economic și Social European (1),
      după consultarea Comitetului Regiunilor,
      hotărând în conformitate cu procedura legislativă ordinară (2),
      întrucât:

                  (1)

                  Directivele 86/278/CEE (3) și 87/217/CEE ale Consiliului (4) se întemeiază pe articolele 100 și 235 din Tratatul de instituire a Comunității Economice Europene, în prezent articolele 115 și 352 din Tratatul privind funcționarea Uniunii Europene (TFUE). Modificările aduse acestor directive prin prezenta decizie sunt legate de politica Uniunii în domeniul mediului, fiind o consecință directă a abrogării Directivei 91/692/CEE a Consiliului (5) în temeiul articolului 192 alineatul (1) din TFUE. Prin urmare, este oportun ca modificările respective să se realizeze în temeiul articolului 192 alineatul (1) din TFUE.

                  (2)

                  Directiva 94/63/CE a Parlamentului European și a Consiliului (6) se întemeiază pe articolul 100a din Tratatul de instituire a Comunității Europene, în prezent articolul 114 din TFUE. Modificările aduse directivei menționate prin prezenta decizie sunt legate de politica Uniunii în domeniul mediului, fiind o consecință directă a abrogării Directivei 91/692/CEE în temeiul articolului 192 alineatul (1) din TFUE. Prin urmare, este indicat ca modificările respective să se realizeze în temeiul articolului 192 alineatul (1) din TFUE.

                  (3)

                  Directiva 91/692/CEE a fost adoptată pentru a raționaliza și a îmbunătăți, în diverse sectoare, dispozițiile care privesc transmiterea informațiilor și publicarea rapoartelor referitoare la anumite directive privind protecția mediului. În vederea atingerii acestui obiectiv, Directiva 91/692/CEE a modificat mai multe directive prin introducerea cerințelor uniforme de raportare.

                  (4)

                  Punerea în aplicare a cerințelor de raportare introduse de Directiva 91/692/CEE a devenit dificilă și ineficace. În plus, multe dintre actele Uniunii modificate prin Directiva 91/692/CEE au fost înlocuite și nu mai conțin cerințele de raportare introduse de directiva menționată. De exemplu, Directiva 2000/60/CE a Parlamentului European și a Consiliului (7) a abrogat șapte acte ale Uniunii în domeniul politicii apei, fără a prelua sistemul de raportare introdus de Directiva 91/692/CEE. Mai mult, Directiva 2010/75/UE a Parlamentului European și a Consiliului (8) nu conține nicio trimitere la Directiva 91/692/CEE, prevăzând în schimb un sistem separat de raportare.

                  (5)

                  Directiva 91/692/CEE nu prevede utilizarea instrumentelor electronice. În urma dezvoltării cu succes a instrumentului Reportnet al Agenției Europene de Mediu și a reușitei inițiativelor sectoriale de optimizare a raportării, cum ar fi Sistemul european de informații privind apa, necesitatea și eficacitatea unui instrument orizontal privind raportarea au fost din ce în ce mai mult puse sub semnul întrebării. În sfârșit, adoptarea Directivei 2007/2/CE a Parlamentului European și a Consiliului (9) și dezvoltarea asociată a Sistemului partajat de informații referitoare la mediu au introdus o abordare orizontală mai modernă și mai eficace a gestionării și raportării informațiilor legate de politica de mediu a Uniunii.

                  (6)

                  Prin urmare, Directiva 91/692/CEE ar trebui abrogată.

                  (7)

                  Majoritatea directivelor modificate prin Directiva 91/692/CEE nu mai sunt în vigoare. Cu toate acestea, Directivele 86/278/CEE și 87/217/CEE sunt încă în vigoare.

                  (8)

                  Directiva 86/278/CEE prevede obligația statelor membre de a transmite un raport privind punerea în aplicare a directivei menționate, pe baza unui chestionar sau a unei prezentări generale elaborate de Comisie în conformitate cu procedura prevăzută de Directiva 91/692/CEE. Pentru a evita un vid juridic în urma abrogării Directivei 91/692/CEE, este necesar să se înlocuiască trimiterea la Directiva 91/692/CEE cu o trimitere la procedura menționată în Directiva 86/278/CEE.

                  (9)

                  Nu mai este necesar ca statele membre să transmită rapoarte astfel cum se prevede în Directiva 87/217/CEE, în urma adoptării Regulamentului (CE) nr. 1907/2006 al Parlamentului European și al Consiliului (10), care prevede eliminarea treptată a producției și utilizării în Uniune a azbestului brut și a produselor care conțin azbest. Prin urmare, este indicat să se elimine cerințele respective de raportare prevăzute în directiva menționată.

                  (10)

                  După intrarea în vigoare a Directivei 91/692/CEE, următoarele regulamente și directive cuprindeau o trimitere la directiva menționată: Directiva 94/62/CE a Parlamentului European și a Consiliului (11), Directiva 94/63/CE, Directiva 1999/31/CE a Consiliului (12), Directiva 2000/53/CE a Parlamentului European și a Consiliului (13), Directiva 2003/87/CE a Parlamentului European și a Consiliului (14), Directiva 2008/98/CE a Parlamentului European și a Consiliului (15), Directiva 2009/31/CE a Parlamentului European și a Consiliului (16) și Regulamentul (UE) nr. 1257/2013 al Parlamentului European și al Consiliului (17).

                  (11)

                  În cadrul Planului de acțiune al UE pentru economia circulară, Comisia a propus modificarea Directivelor 94/62/CE, 1999/31/CE, 2000/53/CE și 2008/98/CE pentru a înlocui trimiterile la Directiva 91/692/CEE.

                  (12)

                  Pentru a asigura actualizarea anumitor dispoziții din anexele la Directiva 86/278/CEE, ar trebui delegată Comisiei competența de a adopta acte în conformitate cu articolul 290 din TFUE pentru adaptarea acestor dispoziții la progresul tehnic și științific. De asemenea, pentru a asigura actualizarea anexelor la Directiva 2009/31/CE, ar trebui delegată Comisiei competența de a adopta acte în conformitate cu articolul 290 din TFUE pentru adaptarea acestor anexe la progresul tehnic și științific. Adaptarea anexelor la Directiva 2009/31/CE nu ar trebui să conducă la o reducere a nivelului de siguranță sau la o slăbire a principiilor de monitorizare, prevăzute în criteriile care figurează în respectivele anexe. Este deosebit de important ca, în cadrul activităților sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare. (18). În special, pentru a asigura participarea egală la pregătirea actelor delegate” Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate.

                  (13)

                  Articolul 21 alineatul (2) al doilea paragraf din Regulamentul (UE) nr. 1257/2013 face trimitere la Directiva 91/692/CEE, care urmează să fie abrogată. În conformitate cu dispoziția respectivă, primul exercițiu de raportare urmează să înceapă la data aplicării Regulamentului (UE) nr. 1257/2013. La 19 decembrie 2016, prin Decizia de punere în aplicare (UE) 2016/2323 (19), Comisia a stabilit prima versiune a listei europene a instalațiilor de reciclare a navelor (denumită în continuare „Lista europeană”). În conformitate cu articolul 26 din Regulamentul (UE) nr. 1257/2013, statele membre pot autoriza reciclarea navelor în instalațiile de reciclare a navelor incluse pe Lista europeană anterior datei aplicării regulamentului menționat. În aceste condiții, Regulamentul (CE) nr. 1013/2006 al Parlamentului European și al Consiliului (20) nu se aplică. Pentru a evita un decalaj de timp în care informațiile nu sunt colectate în temeiul Regulamentului (CE) nr. 1013/2006 sau al Regulamentului (UE) nr. 1257/2013, este oportun să se introducă o perioadă de raportare tranzitorie cuprinsă între data primei autorizări anticipate în temeiul articolului 26 din Regulamentul (UE) nr. 1257/2013 într-un anumit stat membru și data aplicării regulamentului menționat pentru fiecare stat membru care decide să recurgă la perioada de tranziție prevăzută la articolul menționat. Pentru a limita sarcina administrativă aferentă fiecărui stat membru în cauză, nu este necesar ca informațiile colectate în timpul perioadei de tranziție să constituie baza unui raport separat. În schimb, ar trebui să fie suficient ca astfel de informații să fie incluse sau să facă parte din primul raport periodic care acoperă perioada de trei ani de la data aplicării Regulamentului (UE) nr. 1257/2013.

                  (14)

                  Cerința de raportare stabilită de Directiva 94/63/CE nu mai este necesară pentru monitorizarea punerii în aplicare a directivei menționate. În consecință, dispoziția relevantă ar trebui eliminată.

                  (15)

                  Întrucât obiectivul prezentei decizii, și anume modificarea sau abrogarea actelor juridice ale Uniunii în domeniul raportării cu privire la mediu care nu mai sunt aplicabile sau relevante, nu poate fi realizat în mod satisfăcător de către statele membre, dar, având în vedere natura sa, poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul respectiv, prezenta decizie nu depășește ceea ce este necesar pentru realizarea acestui obiectiv.

                  (16)

                  Prin urmare, Regulamentul (UE) nr. 1257/2013 și Directivele 94/63/CE, 2009/31/CE, 86/278/CEE și 87/217/CEE ar trebui modificate în consecință,

            ADOPTĂ PREZENTA DECIZIE:
      Articolul 1
      Modificări aduse Directivei 2009/31/CE
      Directiva 2009/31/CE se modifică după cum urmează:

                  1.

                  La articolul 27, alineatul (1) se înlocuiește cu următorul text:
                  „(1)   La fiecare trei ani, statele membre înaintează Comisiei un raport privind punerea în aplicare a prezentei directive, inclusiv registrul prevăzut la articolul 25 alineatul (1) litera (b). Primul raport se transmite Comisiei până la 30 iunie 2011. Raportul se întocmește pe baza unui chestionar sau a unei prezentări generale adoptate de Comisie sub formă de acte de punere în aplicare. Respectivele acte de punere în aplicare se adoptă în conformitate cu procedura de examinare menționată la articolul 30 alineatul (2). Chestionarul sau prezentarea generală se trimit statelor membre cu cel puțin șase luni înainte de termenul de depunere a raportului.”

                  2.

                  Articolul 29 se înlocuiește cu următorul text:
                  „Articolul 29
                  Modificări ale anexelor
                  Comisia este împuternicită să adopte acte delegate în conformitate cu articolul 29a pentru a modifica anexele în vederea adaptării lor la progresul tehnic și științific. O astfel de adaptare nu poate avea drept rezultat o reducere a nivelului de siguranță prevăzut de criteriile incluse în anexa I sau slăbirea principiilor de monitorizare incluse în anexa II.”

                  3.

                  Se introduce următorul articol:
                  „Articolul 29a
                  Exercitarea delegării de competențe
                  (1)   Competența de a adopta acte delegate se conferă Comisiei în condițiile prevăzute de prezentul articol.
                  (2)   Competența de a adopta acte delegate menționată la articolul 29 se conferă Comisiei pentru o perioadă de cinci ani de la 4 iulie 2018. Comisia prezintă un raport privind delegarea de competențe cel târziu cu nouă luni înainte de încheierea perioadei de cinci ani. Raportul este transmis Parlamentului European și Consiliului. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opune prelungirii respective cel târziu cu trei luni înainte de încheierea fiecărei perioade.
                  (3)   Delegarea de competențe menționată la articolul 29 poate fi revocată oricând de Parlamentul European sau de Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere actelor delegate care sunt deja în vigoare.
                  (4)   Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare (*1).
                  (5)   De îndată ce adoptă un act delegat, Comisia îl notifică simultan Parlamentului European și Consiliului.
                  (6)   Un act delegat adoptat în temeiul articolului 29 intră în vigoare în cazul în care nici Parlamentul European și nici Consiliul nu au formulat obiecțiuni în termen de două luni de la notificarea acestuia către Parlamentul European și Consiliu, sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu două luni la inițiativa Parlamentului European sau a Consiliului.

                     (*1)  JO L 123, 12.5.2016, p. 1.”"

                  4.

                  Articolul 30 se înlocuiește cu următorul text:
                  „Articolul 30
                  Procedura comitetului
                  (1)   Comisia este asistată de Comitetul privind schimbările climatice instituit prin articolul 26 din Regulamentul (UE) nr. 525/2013 al Parlamentului European și al Consiliului (*2). Comitetul respectiv este un comitet în sensul Regulamentului (UE) nr. 182/2011 al Parlamentului European și al Consiliului (*3).
                  (2)   Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.

                     (*2)  Regulamentul (UE) nr. 525/2013 al Parlamentului European și al Consiliului din 21 mai 2013 privind un mecanism de monitorizare și de raportare a emisiilor de gaze cu efect de seră, precum și de raportare, la nivel național și al Uniunii, a altor informații relevante pentru schimbările climatice și de abrogare a Deciziei nr. 280/2004/CE (JO L 165, 18.6.2013, p. 13)."

                     (*3)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).”"

            Articolul 2
      Modificări aduse Directivei 86/278/CEE
      Directiva 86/278/CEE se modifică după cum urmează:

                  1.

                  Articolul 13 se înlocuiește cu următorul text:
                  „Articolul 13
                  Comisia este împuternicită, în conformitate cu articolul 15a, să adopte acte delegate pentru a modifica anexele în vederea adaptării acestora la progresul tehnic și științific.
                  Primul paragraf nu se aplică parametrilor și valorilor menționate în anexele IA, IB și IC, oricărui facto care poate afecta evaluarea valorilor respective și parametrilor de analiză menționați în anexele IIA și IIB.”

                  2.

                  Articolul 14 se elimină.

                  3.

                  Articolul 15 se înlocuiește cu următorul text:
                  „Articolul 15
                  (1)   Comisia este asistată de comitetul instituit prin articolul 39 din Directiva 2008/98/CE a Parlamentului European și a Consiliului (*4). Comitetul respectiv este un comitet în sensul Regulamentului (UE) nr. 182/2011 al Parlamentului European și al Consiliului (*5).
                  (2)   Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.

                     (*4)  Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3)."

                     (*5)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).”"

                  4.

                  Se introduce următorul articol:
                  „Articolul 15a
                  (1)   Competența de a adopta acte delegate se conferă Comisiei în condițiile prevăzute de prezentul articol.
                  (2)   Competența de a adopta acte delegate menționată la articolul 13 se conferă Comisiei pentru o perioadă de cinci ani de la 4 iulie 2018. Comisia prezintă un raport privind delegarea de competențe cel târziu cu nouă luni înainte de încheierea perioadei de cinci ani. Raportul este transmis Parlamentului European și Consiliului. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opune prelungirii respective cel târziu cu trei luni înainte de încheierea fiecărei perioade.
                  (3)   Delegarea de competențe menționată la articolul 13 poate fi revocată oricând de Parlamentul European sau de Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau la o dată ulterioară menționată în decizie. Decizia nu aduce atingere validității actelor delegate care sunt deja în vigoare.
                  (4)   Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare (*6).
                  (5)   De îndată ce adoptă un act delegat, Comisia îl notifică simultan Parlamentului European și Consiliului.
                  (6)   Un act delegat adoptat în temeiul articolului 13 intră în vigoare numai în cazul în care nici Parlamentul European și nici Consiliul nu au formulat obiecțiuni în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu două luni la inițiativa Parlamentului European sau a Consiliului.

                     (*6)  JO L 123, 12.5.2016, p. 1.”"

                  5.

                  La articolul 17, primul paragraf se înlocuiește cu următorul text:
                  „La fiecare trei ani, statele membre comunică Comisiei informații privind aplicarea prezentei directive în cadrul unui raport sectorial care trebuie să acopere deopotrivă celelalte directive comunitare pertinente. Rapoartele sectoriale se întocmesc pe baza unui chestionar sau a unei prezentări generale adoptate de Comisie sub forma unui act de punere în aplicare. Acest act de punere în aplicare se adoptă în conformitate cu procedura de examinare menționată la articolul 15 alineatul (2). Chestionarul sau prezentarea generală se trimite statelor membre cu șase luni înainte de începutul perioadei cuprinse în raport. Raportul se transmite Comisiei în termen de nouă luni de la încheierea perioadei de trei ani la care se referă.”

            Articolul 3
      Modificarea adusă Directivei 87/217/CEE
      La articolul 13 din Directiva 87/217/CEE, alineatul (1) se elimină.
      Articolul 4
      Modificarea adusă Regulamentului (UE) nr. 1257/2013
      La articolul 21 din Regulamentul (UE) nr. 1257/2013, alineatul (2) se înlocuiește cu următorul text:

         „(2)   Fiecare raport acoperă trei ani și se transmite Comisiei pe cale electronică, în termen de maximum nouă luni de la încheierea perioadei de trei ani la care se referă.
         Primul raport electronic acoperă perioada de trei ani care începe la data aplicării prezentului regulament, în conformitate cu articolul 32 alineatul (1). În cazul în care un stat membru autorizează reciclarea navelor în instalațiile de reciclare a navelor care sunt incluse pe Lista europeană anterior datei aplicării prezentului regulament în conformitate cu articolul 26, primul raport electronic al statului membru respectiv acoperă, de asemenea, perioada cuprinsă între data acestei autorizări și data aplicării prezentului regulament.
         Comisia publică un raport privind aplicarea prezentului regulament nu mai târziu de nouă luni de la primirea rapoartelor statelor membre.”

      Articolul 5
      Modificări aduse Directivei 94/63/CE
      Directiva 94/63/CE se modifică după cum urmează:

                  (1)

                  La articolul 4 alineatul (4), al doilea paragraf se înlocuiește cu următorul text:
                  „Statele membre comunică Comisiei terminalele pentru care se aplică această derogare.”

                  (2)

                  La articolul 6 alineatul (4), al doilea paragraf se înlocuiește cu următorul text:
                  „Statele membre furnizează Comisiei informații despre zonele în care intenționează să acorde o astfel de derogare și, ulterior, îi comunică orice modificări aduse acestor zone.”

                  (3)

                  Articolul 9 se înlocuiește cu următorul text:
                  „Articolul 9
                  Control și raportare
                  Comisia este invitată să depună odată cu rapoartele sale, dacă este cazul, propuneri de modificare a prezentei directive, inclusiv și în special privind extinderea domeniului de aplicare pentru a include sistemele de control și recuperare a vaporilor pentru instalațiile de încărcare și pentru nave.”

            Articolul 6
      Abrogarea Directivei 91/692/CE
      Directiva 91/692/CEE se abrogă.
      Articolul 7
      Intrare în vigoare
      Prezenta decizie intră în vigoare în a douăzecea zi de la data publicării sale în Jurnalul Oficial al Uniunii Europene.

         Adoptată la Strasbourg, 30 mai 2018.

               Pentru Parlamentul European

               Președintele

            A. TAJANI

               Pentru Consiliu

               Președintele

            L. PAVLOVA

         (1)  JO C 173, 31.5.2017, p. 82.

         (2)  Poziția Parlamentului European din 18 aprilie 2018 (nepublicată încă în Jurnalul Oficial) și Decizia Consiliului din 14 mai 2018.

         (3)  Directiva 86/278/CEE a Consiliului din 12 iunie 1986 privind protecția mediului, în special a solului, atunci când se utilizează nămoluri de epurare în agricultură (JO L 181, 4.7.1986, p. 6).

         (4)  Directiva 87/217/CEE a Consiliului din 19 martie 1987 privind prevenirea și reducerea poluării mediului cu azbest (JO L 85, 28.3.1987, p. 40).

         (5)  Directiva 91/692/CEE a Consiliului din 23 decembrie 1991 de standardizare și raționalizare a rapoartelor privind aplicarea anumitor directive referitoare la mediu (JO L 377, 31.12.1991, p. 48).

         (6)  Directiva 94/63/CE a Parlamentului European și a Consiliului din 20 decembrie 1994 privind controlul emisiilor de compuși organici volatili (COV) rezultați din depozitarea carburanților și din distribuția acestora de la terminale la stațiile de distribuție a carburanților (JO L 365, 31.12.1994, p. 24).

         (7)  Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (JO L 327, 22.12.2000, p. 1).

         (8)  Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) (JO L 334, 17.12.2010, p. 17).

         (9)  Directiva 2007/2/CE a Parlamentului European și a Consiliului din 14 martie 2007 de instituire a unei infrastructuri pentru informații spațiale în Comunitatea Europeană (INSPIRE) (JO L 108, 25.4.2007, p. 1).

         (10)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

         (11)  Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile de ambalaje (JO L 365, 31.12.1994, p. 10).

         (12)  Directiva 1999/31/CE a Consiliului din 26 aprilie 1999 privind depozitele de deșeuri (JO L 182, 16.7.1999, p. 1).

         (13)  Directiva 2000/53/CE a Parlamentului European și a Consiliului din 18 septembrie 2000 privind vehiculele scoase din uz (JO L 269, 21.10.2000, p. 34).

         (14)  Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (JO L 275, 25.10.2003, p. 32).

         (15)  Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).

         (16)  Directiva 2009/31/CE a Parlamentului European și a Consiliului din 23 aprilie 2009 privind stocarea geologică a dioxidului de carbon și de modificare a Directivei 85/337/CEE a Consiliului, precum și a Directivelor 2000/60/CE, 2001/80/CE, 2004/35/CE, 2006/12/CE, 2008/1/CE și a Regulamentului (CE) nr. 1013/2006 ale Parlamentului European și ale Consiliului (JO L 140, 5.6.2009, p. 114).

         (17)  Regulamentul (UE) nr. 1257/2013 al Parlamentului European și al Consiliului din 20 noiembrie 2013 privind reciclarea navelor și de modificare a Regulamentului (CE) nr. 1013/2006 și a Directivei 2009/16/CE (JO L 330, 10.12.2013, p. 1).

         (18)  JO L 123, 12.5.2016, p. 1.

         (19)  Decizia de punere în aplicare (UE) 2016/2323 a Comisiei din 19 decembrie 2016 de stabilire a listei europene a instalațiilor de reciclare a navelor în temeiul Regulamentului (UE) nr. 1257/2013 al Parlamentului European și al Consiliului privind reciclarea navelor (JO L 345, 20.12.2016, p. 119).

         (20)  Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (JO L 190, 12.7.2006, p. 1).


Decizia Comisiei din 04/06/2018 de declarare a unei concentrări compatibilă cu piaţa comună (Cazul COMP/M.8906 - Goodyear / Bridgestone) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia Consiliului din 13 iulie 2018 de numire a unui supleant din partea Greciei în cadrul Consiliului de administrație al Institutului European pentru Egalitatea de Șanse între Femei și Bărbați

text:
               18.7.2018

               RO

               Jurnalul Oficial al Uniunii Europene

               C 251/5

         DECIZIA CONSILIULUI
   din 13 iulie 2018
   de numire a unui supleant din partea Greciei în cadrul Consiliului de administrație al Institutului European pentru Egalitatea de Șanse între Femei și Bărbați
   (2018/C 251/04)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1922/2006 al Parlamentului European și al Consiliului din 20 decembrie 2006 privind înființarea unui Institut European pentru egalitatea de șanse între femei și bărbați (1), în special articolul 10,
   întrucât:

               (1)

               Prin decizia sa din 26 mai 2016 (2), Consiliul a numit 18 membri și 17 supleanți în cadrul Consiliului de administrație al Institutului European pentru Egalitatea de Șanse între Femei și Bărbați pentru perioada cuprinsă între 1 iunie 2016 și 31 mai 2019.

               (2)

               Guvernul Greciei a prezentat o candidatură pentru un post vacant de supleant,

         ADOPTĂ PREZENTA DECIZIE:
   Articolul 1
   Următoarea persoană este numită în calitate de supleant din partea Greciei în cadrul Consiliului de administrație al Institutului European pentru Egalitatea de Șanse între Femei și Bărbați pentru durata rămasă a mandatului actual, care se încheie la 31 mai 2019:
   REPREZENTANȚI AI GUVERNELOR

               Țara

               Membri

               Supleanți

               Grecia

               domnul Dimitrios PLATIS

         Articolul 2
   Consiliul numește membrii și supleanții încă nenominalizați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Bruxelles, 13 iulie 2018.

            Pentru Consiliu

            Președintele

         H. LÖGER

      (1)  JO L 403, 30.12.2006, p. 9.

      (2)  Decizia Consiliului din 26 mai 2016 de numire a membrilor și a supleanților în cadrul Consiliului de administrație al Institutului European pentru Egalitatea de Șanse între Femei și Bărbați (JO C 199, 4.6.2016, p. 5).


title: Decizia Comisiei din 17 iulie 2018 de înființare a unui grup de experți al Comisiei, „Grupul de coordonare privind promovarea sănătății, prevenirea bolilor și gestionarea bolilor netransmisibile”, și de abrogare a Deciziei de instituire a unui grup de experți al Comisiei privind bolile rare și a Deciziei de instituire a unui grup de experți al Comisiei pentru controlul cancerului (Text cu relevanță pentru SEE.)

text:
               18.7.2018

               RO

               Jurnalul Oficial al Uniunii Europene

               C 251/9

         DECIZIA COMISIEI
   din 17 iulie 2018
   de înființare a unui grup de experți al Comisiei, „Grupul de coordonare privind promovarea sănătății, prevenirea bolilor și gestionarea bolilor netransmisibile”, și de abrogare a Deciziei de instituire a unui grup de experți al Comisiei privind bolile rare și a Deciziei de instituire a unui grup de experți al Comisiei pentru controlul cancerului
   (Text cu relevanță pentru SEE)
   (2018/C 251/07)
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               În conformitate cu articolul 168 alineatul (2) din Tratatul privind funcționarea Uniunii Europene, statele membre își coordonează, în cooperare cu Comisia, politicile și programele în domeniile menționate la alineatul (1) din articolul respectiv. Comisia poate adopta, în strâns contact cu statele membre, orice inițiativă utilă promovării acestei coordonări, în special inițiative menite să stabilească orientările și indicatorii, să organizeze schimbul celor mai bune practici și să pregătească elementele necesare pentru supravegherea și evaluarea periodică.

               (2)

               La 7 decembrie 2010, Consiliul a adoptat Concluzii privind „Abordări inovatoare pentru bolile cronice în sistemele de sănătate publică și de îngrijire medicală” (1), care invită statele membre să identifice și să schimbe bune practici în ceea ce privește bolile cronice.

               (3)

               La 4 aprilie 2014, Comisia a adoptat o „Comunicare privind sistemele de sănătate eficace, accesibile și reziliente” (2), care prevedea că inițiativele prin care Uniunea poate sprijini factorii de decizie din statele membre se vor concentra asupra metodelor și a instrumentelor care permit statelor membre să îmbunătățească eficacitatea, accesibilitatea și reziliența propriilor sisteme de sănătate.

               (4)

               La 22 noiembrie 2016, Comisia a adoptat o „Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor privind următorii pași către un viitor european durabil – Acțiunea europeană pentru durabilitate” (3), în care se afirma că Uniunea își asumă angajamentul ferm de a fi lider în punerea în aplicare a Agendei 2030 pentru dezvoltare durabilă și în îndeplinirea obiectivelor de dezvoltare durabilă adoptate în cadrul ONU. Mai exact, contribuind la îndeplinirea obiectivului de dezvoltare durabilă numărul 3, „Asigurarea unei vieți sănătoase și promovarea bunăstării tuturor la toate vârstele”, Uniunea completează acțiunile statelor membre prin legislație și alte inițiative referitoare la sănătatea publică, la sistemele de sănătate și la problemele de sănătate legate de mediu. Comisia va ajuta statele membre să atingă țintele din cadrul acestui obiectiv, în special prin reducerea mortalității cauzate de bolile cronice.

               (5)

               Regulamentul (UE) nr. 282/2014 al Parlamentului European și al Consiliului (4), care instituie al treilea program de acțiune a Uniunii în domeniul sănătății (2014-2020), prevede că una dintre prioritățile tematice ale programului constă în promovarea sănătății, prevenirea bolilor și favorizarea unor medii propice pentru un stil de viață sănătos. Acțiunile din cadrul acestei priorități includ sprijinirea cooperării și a constituirii unor rețele în cadrul Uniunii în legătură cu prevenirea și ameliorarea reacției în cazul bolilor cronice, inclusiv cancerul, bolile asociate cu îmbătrânirea și bolile neurodegenerative, prin schimbul de cunoștințe și de bune practici și elaborarea de activități comune privind prevenirea, depistarea timpurie și gestionarea bolilor netransmisibile.

               (6)

               Așadar, având în vedere respectivele angajamente și obligații din sectorul sănătății publice, este necesar să se înființeze un grup de experți în domeniul promovării sănătății, prevenirii bolilor și gestionării bolilor netransmisibile și să se definească sarcinile și structura acestui grup.

               (7)

               Decizia C(2016) 3301 a Comisiei (5) stabilește un set revizuit de reguli pentru toate grupurile de experți ale Comisiei. Scopul noilor reguli este de a spori transparența și claritatea în ceea ce privește alcătuirea grupurilor de experți. În consecință, sarcinile și structura grupului de experți privind promovarea sănătății, prevenirea bolilor și gestionarea bolilor netransmisibile ar trebui definite în conformitate cu decizia respectivă.

               (8)

               Grupul de experți ar trebui să furnizeze Comisiei consiliere și expertiză în ceea ce privește conceperea și implementarea activităților Uniunii în domeniul promovării sănătății, prevenirii bolilor și gestionării bolilor netransmisibile și să încurajeze schimburile de experiențe, politici și practici relevante între statele membre și diversele părți implicate.

               (9)

               Grupul de experți ar trebui să ofere sfaturi Comisiei în ceea ce privește selectarea practicilor bune și excelente în scopul transferării și adoptării lor la scară largă în statele membre prin utilizarea Programului UE în domeniul sănătății sau a altor instrumente financiare ale Uniunii.

               (10)

               Grupul de experți ar trebui să ajute statele membre să îndeplinească obiectivul de dezvoltare durabilă numărul 3 și, în special, să reducă mortalitatea precoce cauzată de bolile netransmisibile.

               (11)

               Grupul de experți ar trebui să consilieze Comisia în eforturile acesteia de a coordona activitățile care contribuie la reducerea mortalității precoce cauzate de bolile netransmisibile.

               (12)

               Grupul de experți ar trebui să consilieze Comisia în privința îmbunătățirii punerii în aplicare a rezultatelor cercetării în domeniul promovării sănătății, prevenirii bolilor și gestionării bolilor netransmisibile.

               (13)

               Grupul de experți ar trebui să își coordoneze activitățile cu cele ale grupului de experți privind informarea în domeniul sănătății (EGHI), care sfătuiește Comisia în privința nevoilor în materie de informații referitoare la sănătate, a soluțiilor tehnice și a priorităților în elaborarea unei politici sanitare bazate pe dovezi. În special, grupul de experți ar trebui să utilizeze cunoștințele EGHI atunci când evaluează procesul și rezultatele transferului și implementării bunelor practici.

               (14)

               Pentru a se asigura eficacitatea transferului și implementării bunelor practici și a intervențiilor de politică în rândul statelor membre, grupul de experți ar trebui să fie alcătuit din autorități ale statelor membre.

               (15)

               Ar trebui să se prevadă reguli privind divulgarea de informații de către membrii grupului de experți.

               (16)

               Datele cu caracter personal ar trebui prelucrate de grupul de experți în conformitate cu Regulamentul (CE) nr. 45/2001 al Parlamentului European și al Consiliului (6).

               (17)

               Deoarece grupul de experți al Comisiei numit „Grupul de coordonare privind promovarea sănătății, prevenirea bolilor și gestionarea bolilor netransmisibile” va gestiona aspecte cuprinse în prezent în mandatul grupului de experți privind bolile rare, instituit prin Decizia Comisiei din 30 iulie 2013 de instituire a unui grup de experți al Comisiei privind bolile rare și de abrogare a Deciziei 2009/872/CE („Decizia de instituire a unui grup de experți al Comisiei privind bolile rare”) (7), și în mandatul grupului de experți pentru controlul cancerului, instituit prin Decizia Comisiei din 3 iunie 2014 de instituire a unui grup de experți al Comisiei pentru controlul cancerului și de abrogare a Deciziei 96/469/CE („Decizia de instituire a unui grup de experți al Comisiei pentru controlul cancerului”) (8), deciziile respective ar trebui abrogate.

               (18)

               Este oportun să se stabilească o perioadă de aplicare a prezentei decizii. Comisia va lua în considerare, la momentul potrivit, oportunitatea unei prelungiri,

         DECIDE:
   Articolul 1
   Obiect
   Se înființează grupul de experți numit „Grupul de coordonare privind promovarea sănătății, prevenirea bolilor și gestionarea bolilor netransmisibile” („grupul”).
   Articolul 2
   Sarcini
   Sarcinile grupului sunt:

               (a)

               să asiste și să consilieze Comisia atunci când aceasta ia inițiative care vizează promovarea coordonării între statele membre pentru a face față provocărilor generate de bolile netransmisibile în Uniune;

               (b)

               să consilieze Comisia în cadrul selectării bunelor practici, pentru a ajuta statele membre să le transfere și să le implementeze în domeniul promovării sănătății, prevenirii bolilor și gestionării bolilor netransmisibile, utilizând Programul UE în domeniul sănătății sau alte instrumente financiare ale Uniunii;

               (c)

               să sprijine Comisia în ceea ce privește monitorizarea progresului spre îndeplinirea obiectivului de dezvoltare durabilă numărul 3 în cadrul Agendei 2030 pentru dezvoltare durabilă, „Asigurarea unei vieți sănătoase și promovarea bunăstării tuturor la toate vârstele”, și în special spre reducerea mortalității cauzate de bolile netransmisibile;

               (d)

               să consilieze Comisia în eforturile acesteia de a coordona activitățile care contribuie la reducerea mortalității precoce cauzate de bolile netransmisibile;

               (e)

               să consilieze Comisia în privința îmbunătățirii punerii în aplicare a rezultatelor cercetării în domeniul promovării sănătății, prevenirii bolilor și gestionării bolilor netransmisibile;

               (f)

               să evalueze rezultatele transferului și implementării bunelor practici, în cooperare cu Grupul de experți privind informarea în domeniul sănătății, care va oferi consiliere privind datele referitoare la sănătate relevante în domeniul promovării sănătății, prevenirii bolilor și gestionării bolilor netransmisibile.

         Articolul 3
   Consultare
   Comisia poate consulta grupul în legătură cu oricare dintre aspectele menționate la articolul 2.
   Articolul 4
   Componență
   (1)   Grupul este compus din câte un membru din fiecare stat membru. Statul membru informează Comisia în privința autorității pe care a desemnat-o ca membră a grupului de experți.
   (2)   Fiecare membru numește câte un reprezentant permanent și câte un supleant, care trebuie să fie funcționari publici sau angajați în sectorul public. Membrii comunică aceste informații Comisiei și au responsabilitatea de a se asigura că reprezentanții lor oferă un nivel înalt de cunoștințe de specialitate.
   (3)   De asemenea, membrii pot numi reprezentanți ad-hoc, în funcție de ordinea de zi a reuniunii grupului.
   Articolul 5
   Președinte
   Grupul este prezidat de un reprezentant al Direcției Generale Sănătate și Siguranță Alimentară a Comisiei.
   Articolul 6
   Mod de funcționare
   (1)   Grupul acționează la solicitarea Direcției Generale Sănătate și Siguranță Alimentară sau a altor departamente ale Comisiei, dacă acest lucru este convenit cu Direcția Generală Sănătate și Siguranță Alimentară, în conformitate cu regulile orizontale.
   (2)   Reuniunile grupului au loc, în principiu, la sediul Comisiei.
   (3)   Direcția Generală Sănătate și Siguranță Alimentară asigură serviciile de secretariat. La reuniunile grupului și ale subgrupurilor acestuia pot participa funcționari din alte departamente ale Comisiei care sunt interesați de aceste activități.
   (4)   Cu acordul Direcției Generale Sănătate și Siguranță Alimentară, grupul poate decide, cu majoritatea simplă a membrilor săi, ca deliberările să fie publice.
   (5)   Procesele-verbale ale discuțiilor pe marginea fiecărui punct de pe ordinea de zi și ale avizelor emise de grup sunt concludente și complete. Procesele-verbale se întocmesc de secretariat, sub responsabilitatea președintelui.
   (6)   Grupul adoptă prin consens avizele, recomandările și rapoartele sale. În cazul unui vot, rezultatul votului se decide cu majoritatea simplă a membrilor. Membrii care au votat împotrivă au dreptul ca la avizele, recomandările sau rapoartele grupului să se anexeze un document care să rezume argumentele pe care se întemeiază poziția lor.
   Articolul 7
   Subgrupuri
   (1)   Direcția Generală Sănătate și Siguranță Alimentară a Comisiei poate institui subgrupuri pentru analizarea unor chestiuni specifice pe baza mandatului stabilit de Comisie. Subgrupurile își desfășoară activitatea în conformitate cu regulile orizontale și sunt subordonate grupului. După ce și-au îndeplinit mandatul, subgrupurile sunt dizolvate.
   (2)   Membrii pot numi ca reprezentanți ai lor în cadrul subgrupurilor funcționari publici sau angajați în sectorul public care nu sunt reprezentanții lor permanenți în cadrul grupului de experți.
   Articolul 8
   Experți invitați
   Direcția Generală Sănătate și Siguranță Alimentară poate invita ad-hoc experți ale căror cunoștințe și competențe de specialitate sunt relevante pentru un anumit subiect de pe ordinea de zi să participe la lucrările grupului sau ale subgrupurilor.
   Articolul 9
   Observatori
   (1)   Reprezentanții statelor AELS care sunt părți la Acordul privind Spațiul Economic European pot participa ca observatori la reuniunile grupului.
   (2)   Președintele poate acorda statut de observator țărilor candidate și altor țări terțe, atunci când este în interesul Uniunii ca o astfel de țară să fie implicată în activitatea grupului de experți, în special pe baza unui acord internațional, a unui acord administrativ sau a legislației Uniunii. Entitățile publice care au primit statutul de observator își desemnează reprezentanții.
   (3)   Observatorii și reprezentanții acestora pot fi autorizați de președinte să participe la discuțiile grupului și să ofere cunoștințe de specialitate. Aceștia nu au însă drept de vot și nici nu participă la formularea recomandărilor sau a avizelor grupului.
   Articolul 10
   Regulamentul de procedură
   La propunerea și cu acordul Direcției Generale Sănătate și Siguranță Alimentară, grupul își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți, în conformitate cu regulile orizontale.
   Articolul 11
   Secretul profesional și gestionarea informațiilor clasificate
   Membrii grupului și ai subgrupurilor, precum și experții invitați respectă obligațiile privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (9) și (UE, Euratom) 2015/444 ale Comisiei (10). Dacă aceste obligații nu sunt respectate, Comisia poate lua toate măsurile care se impun.
   Articolul 12
   Transparența
   (1)   Grupul și subgrupurile sale sunt înregistrate în registrul grupurilor de experți.
   (2)   În ceea ce privește componența grupului (a grupului de experți și a subgrupurilor acestuia), în registrul grupurilor de experți se publică următoarele date:

               (a)

               denumirile autorităților statelor membre;

               (b)

               denumirile entităților publice care acționează ca observatori.

         (3)   Toate documentele relevante, incluzând ordinile de zi, procesele-verbale și contribuțiile participanților, se publică fie în registrul grupurilor de experți, fie prin intermediul unui link din registru către un site specializat care conține informațiile respective. Accesul la site-urile specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică în timp util înainte de reuniune, iar procesele-verbale se publică fără întârziere după reuniune. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, astfel cum este definit la articolul 4 din Regulamentul (CE) nr. 1049/2001 al Parlamentului European și al Consiliului (11).
   Articolul 13
   Cheltuielile aferente reuniunilor
   (1)   Participanții la activitățile grupului și ale subgrupurilor nu sunt remunerați pentru serviciile oferite.
   (2)   Cheltuielile de călătorie și diurnele participanților la activitățile grupului și ale subgrupurilor sunt rambursate de către Comisie. Rambursarea se face în conformitate cu dispozițiile în vigoare în cadrul Comisiei și în limita creditelor disponibile alocate departamentelor Comisiei în cadrul procedurii anuale de alocare a resurselor.
   Articolul 14
   Abrogare
   Se abrogă Decizia de instituire a unui grup de experți al Comisiei privind bolile rare și Decizia de instituire a unui grup de experți al Comisiei pentru controlul cancerului.
   Articolul 15
   Aplicabilitate
   Prezenta decizie se aplică până la 31 decembrie 2023.

      Adoptată la Bruxelles, 17 iulie 2018.

            Pentru Comisie

         Vytenis ANDRIUKAITIS

            Membru al Comisiei

      (1)  JO C 74, 8.3.2011, p. 4.

      (2)  COM(2014) 215 final, 4.4.2014.

      (3)  COM(2016) 739 final, 22.11.2016.

      (4)  Regulamentul (UE) nr. 282/2014 al Parlamentului European și al Consiliului din 11 martie 2014 privind instituirea celui de al treilea program de acțiune al Uniunii în domeniul sănătății (2014-2020) și de abrogare a Deciziei nr. 1350/2007/CE (JO L 86, 21.3.2014, p. 1).

      (5)  Decizia C(2016) 3301 final a Comisiei din 30 mai 2016 de instituire a unor reguli orizontale privind crearea și funcționarea grupurilor de experți ale Comisiei.

      (6)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

      (7)  Decizia Comisiei din 30 iulie 2013 de instituire a unui grup de experți al Comisiei privind bolile rare și de abrogare a Deciziei 2009/872/CE (JO C 219, 31.7.2013, p. 4).

      (8)  Decizia Comisiei din 3 iunie 2014 de instituire a unui grup de experți al Comisiei pentru controlul cancerului și de abrogare a Deciziei 96/469/CE (JO C 167, 4.6.2014, p. 4).

      (9)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

      (10)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).

      (11)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).


title: Decizia (UE, Euratom) 2018/1014 a Consiliului din 13 iulie 2018 de numire a unui membru, propus de Republica Austria, în cadrul Comitetului Economic și Social European

text:
               18.7.2018

               RO

               Jurnalul Oficial al Uniunii Europene

               L 181/84

         DECIZIA (UE, Euratom) 2018/1014 A CONSILIULUI
   din 13 iulie 2018
   de numire a unui membru, propus de Republica Austria, în cadrul Comitetului Economic și Social European
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere Tratatul de instituire a Comunității Europene a Energiei Atomice, în special articolul 106a,
   având în vedere propunerea guvernului austriac,
   având în vedere avizul Comisiei Europene,
   întrucât:

               (1)

               La 18 septembrie 2015 și 1 octombrie 2015, Consiliul a adoptat Deciziile (UE, Euratom) 2015/1600 (1) și (UE, Euratom) 2015/1790 (2) de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020.

               (2)

               Un loc de membru în cadrul Comitetului Economic și Social European a devenit vacant ca urmare a încheierii mandatului domnului Thomas DELAPINA,

         ADOPTĂ PREZENTA DECIZIE:
   Articolul 1
   Doamna Judith VORBACH, EU-Referentin der Arbeiterkammer Oberösterreich, este numită în calitatea de membru în cadrul Comitetului Economic și Social European pentru durata rămasă a mandatului actual, care se încheie la 20 septembrie 2020.
   Articolul 2
   Prezenta decizie intră în vigoare la data adoptării.

      Adoptată la Bruxelles, 13 iulie 2018.

            Pentru Consiliu

            Președintele

         H. LÖGER

      (1)  Decizia (UE, Euratom) 2015/1600 a Consiliului din 18 septembrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 248, 24.9.2015, p. 53).

      (2)  Decizia (UE, Euratom) 2015/1790 a Consiliului din 1 octombrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 260, 7.10.2015, p. 23).


title: Decizia (PESC) 2018/1087 a Consiliului din 30 iulie 2018 de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene

text:
                  31.7.2018

                  RO

                  Jurnalul Oficial al Uniunii Europene

                  L 194/152

         DECIZIA (PESC) 2018/1087 A CONSILIULUI
         din 30 iulie 2018
         de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 27 mai 2016, Consiliul a adoptat Decizia (PESC) 2016/849 (1) privind măsuri restrictive împotriva Republicii Populare Democrate Coreene.

                     (2)

                     În conformitate cu articolul 36 alineatul (2) din Decizia (PESC) 2016/849, Consiliul a reexaminat lista persoanelor și entităților desemnate care figurează în anexele II, III, V și VI la decizia menționată.

                     (3)

                     Consiliul a ajuns la concluzia că Decizia (PESC) 2016/849, care include anumite rubrici referitoare la persoanele și entitățile prevăzute în anexele II și III la aceasta, ar trebui actualizată.

                     (4)

                     Prin urmare, Decizia (PESC) 2016/849 ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia (PESC) 2016/849 se modifică după cum urmează:

                        1.

                        La articolul 23, alineatele (1) și (2) se înlocuiesc cu următorul text:

                           „Articolul 23

                              (1)   Statele membre iau măsurile necesare pentru a împiedica intrarea sau trecerea în tranzit pe teritoriul lor a:

                                          (a)

                                          persoanelor desemnate de Comitetul de sancțiuni sau de Consiliul de Securitate al ONU ca fiind responsabile, inclusiv sub formă de sprijin sau încurajare, de politicile RPDC în legătură cu programele sale din domeniul nuclear sau legate de rachete balistice sau alte programe legate de arme de distrugere în masă, precum și a membrilor lor de familie sau a persoanelor care acționează în numele acestora sau în conformitate cu instrucțiunile lor, prevăzute în lista din anexa I;

                                          (b)

                                          persoanelor care nu sunt prevăzute în lista din anexa I, astfel cum sunt enumerate în anexa II, care:

                                                      (i)

                                                      sunt responsabile, inclusiv sub formă de sprijin sau încurajare, de programele RPDC din domeniul nuclear sau legate de rachete balistice sau de alte programe legate arme de distrugere în masă, sau persoane care acționează în numele acestora sau în conformitate cu instrucțiunile lor;

                                                      (ii)

                                                      furnizează servicii financiare sau transferul către, dinspre sau cu tranzitarea teritoriului statelor membre, sau cu implicarea resortisanților statelor membre sau a entităților constituite în temeiul dreptului acestora, sau a oricăror persoane sau instituții financiare de pe teritoriul lor, ale oricăror active sau resurse financiare sau de altă natură care ar putea să contribuie la programele RPDC din domeniul nuclear sau legate de rachete balistice sau alte programe legate de arme de distrugere în masă;

                                                      (iii)

                                                      sunt implicate, inclusiv prin furnizarea de servicii financiare, în furnizarea către și dinspre RPDC de arme și de materiale conexe de toate tipurile, sau în furnizarea către RPDC de articole, materiale, echipamente, bunuri și tehnologii care ar putea să contribuie la programele RPDC din domeniul nuclear sau legate de rachete balistice sau la alte programe legate de arme de distrugere în masă;

                                          (c)

                                          persoanelor care nu sunt prevăzute în anexa I sau în anexa II care desfășoară activități în numele sau conform instrucțiunilor unei persoane sau entități prevăzute în anexa I sau în anexa II sau persoanelor care contribuie la eludarea sancțiunilor sau la încălcarea dispozițiile RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) sau 2397(2017) sau ale prezentei decizii, astfel cum sunt prevăzute în lista din anexa III la prezenta decizie;

                                          (d)

                                          persoanelor care acționează în numele sau conform instrucțiunilor entităților guvernului RPDC sau ale Partidului Muncitorilor din Coreea cu privire la care Consiliul stabilește că sunt asociate cu programul nuclear sau cu cel de rachete balistice al RPDC sau cu alte activități interzise prin RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) sau 2397(2017) care nu sunt cuprinse în anexa I, II sau III, astfel cum figurează în anexa V la prezenta decizie.

                              (2)   Alineatul (1) litera (a) nu se aplică în cazul în care Comitetul de sancțiuni stabilește, de la caz la caz, că o călătorie este justificată din motive umanitare, inclusiv pentru a îndeplini o datorie religioasă, sau în cazul în care Comitetul de sancțiuni consideră că o derogare ar favoriza realizarea obiectivelor RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) sau 2397(2017).”

                        2.

                        Articolul 27 alineatul (1) se înlocuiește cu următorul text:

                           „(1)   Se îngheață toate fondurile și resursele economice care aparțin, se află în proprietatea, sunt deținute sau controlate, în mod direct sau indirect, de următoarele persoane sau entități:

                                       (a)

                                       persoanele și entitățile desemnate de Comitetul de sancțiuni sau de Consiliul de Securitate al ONU ca participând în cadrul, sau oferind sprijin, inclusiv prin mijloace ilicite, programelor RPDC din domeniul nuclear sau legate de rachete balistice sau altor programe legate de arme de distrugere în masă, ori persoanele sau entitățile care acționează în numele acestora sau în conformitate cu instrucțiunile lor, ori entitățile aflate în proprietatea lor sau controlate de acestea, inclusiv prin mijloace ilicite, astfel cum sunt incluse pe lista din anexa I;

                                       (b)

                                       persoanele și entitățile care nu sunt prevăzute în anexa I, astfel cum sunt prevăzute în lista din anexa II, care:

                                                   (i)

                                                   sunt responsabile, inclusiv prin sprijinirea sau promovarea acestora, de programele RPDC din domeniul nuclear sau legate de rachete balistice sau alte programe legate de arme de distrugere în masă, ori persoane sau entități care acționează în numele lor sau în conformitate cu instrucțiunile lor, ori entități aflate în proprietatea lor sau controlate de acestea, inclusiv prin mijloace ilicite;

                                                   (ii)

                                                   furnizează servicii financiare sau transferul către, dinspre sau cu tranzitarea teritoriului statelor membre, sau cu implicarea unor resortisanți ai statelor membre sau a unor entități constituite conform legislației lor, sau a unor persoane sau instituții financiare de pe teritoriul lor, a oricăror active sau resurse financiare sau de altă natură care ar putea să contribuie la programele RPDC din domeniul nuclear sau legate de rachete balistice sau alte programe legate de arme de distrugere în masă, ori persoane sau entități acționând în numele lor sau în conformitate cu instrucțiunile lor, ori entități aflate în proprietatea lor sau controlate de acestea;

                                                   (iii)

                                                   sunt implicate, inclusiv prin furnizarea de servicii financiare, în furnizarea către și dinspre RPDC de arme și de materiale conexe de toate tipurile, sau în furnizarea către RPDC de articole, materiale, echipamente, bunuri și tehnologii care ar putea să contribuie la programele RPDC din domeniul nuclear sau legate de rachete balistice sau alte programe legate de arme de distrugere în masă;

                                       (c)

                                       persoanele și entitățile care nu sunt prevăzute în anexa I sau în anexa II, care acționează în numele sau conform instrucțiunilor unei persoane sau entități prevăzute în listele din anexa I sau anexa II, sau persoanele care contribuie la eludarea sancțiunilor sau care încalcă dispozițiile RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) sau 2397(2017) sau ale prezentei decizii, astfel cum sunt prevăzute în lista din anexa III la prezenta decizie;

                                       (d)

                                       entitățile guvernului RPDC sau ale Partidului Muncitorilor din Coreea, sau persoane sau entități care acționează în numele sau conform instrucțiunilor acestora, sau entități aflate în proprietatea lor sau controlate de acestea, cu privire la care Consiliul stabilește că sunt asociate cu programul nuclear sau cu cel de rachete balistice al RPDC sau cu alte activități interzise prin RCSONU 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) sau 2397(2017) și care nu sunt cuprinse în anexa I, II sau III, astfel cum figurează în anexa V la prezenta decizie.”

                        3.

                        Articolul 34 alineatul (2) se înlocuiește cu următorul text:

                           „(2)   În cazul în care decide să aplice unei persoane sau entități măsurile prevăzute la articolul 18b alineatul (4) sau (5), la articolul 23 alineatul (1) litera (b), (c) sau (d) sau la articolul 27 alineatul (1) litera (b), (c) sau (d), Consiliul modifică anexa II, III, V sau VI în consecință.”

                        4.

                        Articolul 35 se înlocuiește cu următorul text:

                           „Articolul 35

                              (1)   Anexele I, II, III, IV, V și VI cuprind motivele pentru includerea pe listă a persoanelor, a entităților și a navelor, furnizate de Consiliul de Securitate al ONU sau de Comitetul pentru sancțiuni cu privire la anexa I și anexa IV.

                              (2)   Anexele I, II, III, IV, V și VI includ, de asemenea, în cazul în care acestea sunt disponibile, informațiile necesare pentru identificarea persoanelor, entităților sau navelor vizate, astfel cum sunt furnizate de Consiliul de Securitate al ONU sau de Comitetul de sancțiuni cu privire la anexa I și anexa IV. În ceea ce privește persoanele, astfel de informații pot cuprinde numele, inclusiv pseudonimele, data și locul nașterii, cetățenia, numărul de pașaport și numărul cărții de identitate, genul, adresa, dacă este cunoscută, și funcția sau profesia. În ceea ce privește entitățile, astfel de informații pot cuprinde denumirea, locul și data înregistrării, numărul de înregistrare și sediul. De asemenea, în anexa I se menționează data desemnării de către Consiliul de Securitate al ONU sau de către Comitetul de sancțiuni.”

                        5.

                        Articolul 36 alineatul (2) se înlocuiește cu următorul text:

                           „(2)   Măsurile menționate la articolul 18b alineatele (4) și (5), articolul 23 alineatul (1) literele (b), (c) și (d) și la articolul 27 alineatul (1) literele (b), (c) și (d) se reexaminează periodic și cel puțin la fiecare 12 luni. Acestea încetează să se aplice persoanelor și entităților în cauză în cazul în care Consiliul stabilește, în conformitate cu procedura menționată la articolul 33 alineatul (2), că nu mai sunt îndeplinite condițiile pentru aplicarea lor.”

                        6.

                        Anexele II și III la Decizia (PESC) 2016/849 se modifică în conformitate cu anexa la prezenta decizie.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 30 iulie 2018.

                  Pentru Consiliu

                  Președintele

               G. BLÜMEL

            (1)  Decizia (PESC) 2016/849 a Consiliului din 27 mai 2016 privind măsuri restrictive împotriva Republicii Populare Democrate Coreene și de abrogare a Deciziei 2013/183/PESC (JO L 141, 28.5.2016, p. 79).

            ANEXĂ

               1.
               În anexa II la Decizia (PESC) 2016/849, secțiunea „I. Persoane și entități responsabile de programele RPDC din domeniul nuclear sau legate de rachete balistice sau de alte arme de distrugere în masă ori persoane sau entități acționând în numele acestora sau în conformitate cu instrucțiunile lor ori entități aflate în proprietatea lor sau controlate de acestea”, subsecțiunea „A. Persoane” se modifică după cum urmează:

                           (a)

                           rubricile existente se renumerotează de la 1 la 30;

                           (b)

                           următoarele rubrici se înlocuiesc după cum urmează:

                                       Nume

                                       Pseudonim

                                       Informații de identificare

                                       Data desemnării

                                       Expunere de motive

                                       „3.

                                       HYON Chol-hae

                                       HYON Chol Hae

                                       Data nașterii: 1934
                                       Locul nașterii: Manciuria, China.

                                       22.12.2009

                                       Mareșal în armata populară coreeană din aprilie 2016. Fost director adjunct al Departamentului de politică generală din cadrul armatei populare coreene (consilier militar al lui Kim Jong-Il, decedat). Ales membru în cadrul Comitetului Central al Partidului Muncitorilor din Coreea în mai 2016, cu ocazia celui de al 7-lea congres al Partidului Muncitorilor din Coreea (WPK), în cadrul căruia WPK a adoptat o decizie de continuare a programului nuclear al RPDC.

                                       6.

                                       PAK Jae-gyong

                                       Chae-Kyong
                                       PAK Jae Gyong

                                       Data nașterii: 1933
                                       Pașaport nr.: 554410661

                                       22.12.2009

                                       Fost director adjunct al Departamentului de politică generală al forțelor armate populare și fost director adjunct al Biroului de logistică al forțelor armate populare (consilier militar al lui Kim Jong-Il, decedat). Prezent la inspecția efectuată de KIM Jong Un la comandamentul Forțelor strategice pentru rachete. Membru al Comitetului Central al Partidului Muncitorilor din Coreea.

                                       16.

                                       KIM Jong-gak

                                       KIM Jong Gak

                                       Data nașterii: 20.7.1941
                                       Locul nașterii: Phenian, RPDC

                                       20.5.2016

                                       Fost director al Departamentului de politică generală din cadrul armatei populare coreene. Vice-mareșal în armata populară coreeană, rector al Universității Militare Kim Il-Sung, fost membru al Comisiei militare centrale a Partidului Muncitorilor din Coreea, care este un organism esențial în materie de apărare națională în RPDC. Ca atare, este responsabil pentru susținerea sau promovarea programelor RPDC din domeniul nuclear sau legate de rachete balistice sau de alte arme de distrugere în masă.

                                       18.

                                       KIM Won-hong

                                       KIM Won Hong

                                       Data nașterii: 7.1.1945
                                       Locul nașterii: Phenian, RPDC.
                                       Pașaport nr.: 745310010

                                       20.5.2016

                                       General. Prim-director adjunct al Departamentului de politică generală din cadrul armatei populare coreene. Fost director al Departamentului pentru securitatea statului. Fost ministru pentru securitatea statului. Membru al Comisiei militare centrale a Partidului Muncitorilor din Coreea și al Comisiei Naționale de Apărare, care era un organism esențial în materie de apărare națională în RPDC înainte de a fi fost reformat în Comisia pentru Afaceri de Stat (SAC) – acestea fiind organisme esențiale în materie de apărare națională în RPDC. Ca atare, este responsabil pentru susținerea sau promovarea programelor RPDC din domeniul nuclear sau legate de rachete balistice sau de alte arme de distrugere în masă.

                                       21.

                                       SON Chol-ju

                                       SON Chol Ju

                                       20.5.2016

                                       General-colonel în armata populară coreeană. Director adjunct responsabil pentru organizarea armatei populare coreene și fost director politic al forțelor aeriene și de apărare antiaeriană, care supraveghează dezvoltarea rachetelor antiaeriene moderne. Ca atare, este responsabil pentru susținerea sau promovarea programelor RPDC din domeniul nuclear sau legate de rachete balistice sau de alte arme de distrugere în masă.”

               2.

                  În anexa II la Decizia (PESC) 2016/849, la secțiunea „I. Persoane și entități responsabile de programele RPDC din domeniul nuclear sau legate de rachete balistice sau de alte arme de distrugere în masă ori persoane sau entități acționând în numele acestora sau în conformitate cu instrucțiunile lor ori entități aflate în proprietatea lor sau controlate de acestea”, subsecțiunea „B. Entități”, rubricile existente se renumerotează de la 1 la 5.

               3.
               În anexa II la Decizia (PESC) 2016/849, la secțiunea „II. Persoane și entități care furnizează servicii financiare sau efectuează transferuri de active sau resurse care ar putea contribui la programele RPDC din domeniul nuclear sau legate de rachete balistice sau de alte arme de distrugere în masă”, subsecțiunea „A. Persoane” se modifică după cum urmează:

                           (a)

                           următoarele rubrici se înlocuiesc după cum urmează:

                                       Nume

                                       Pseudonim

                                       Informații de identificare

                                       Data desemnării

                                       Expunere de motive

                                       „10.

                                       DJANG Tcheul Hy

                                       JANG Tcheul-hy, JANG Cheul-hy, JANG Chol-hy, DJANG Cheul-hy, DJANG Chol-hy, DJANG Tchoul-hy, KIM Tcheul-hy

                                       Data nașterii: 11.5.1950
                                       Locul nașterii: Kangwon

                                       20.4.2018

                                       DJANG Tcheul Hy a fost implicată, împreună cu soțul său, KIM Yong Nam, fiul său, KIM Su Gwang, și nora sa, KIM Kyong Hui, într-un ansamblu de practici financiare frauduloase care ar putea contribui la programele RPDC din domeniul nuclear sau legate de rachete balistice sau de alte arme de distrugere în masă. Aceasta a deținut mai multe conturi bancare în Uniune care au fost deschise pe numele său de fiul ei, KIM Su Gwang. Aceasta a fost, de asemenea, implicată în mai multe transferuri bancare provenind din conturi ale nurorii sale, KIM Kyong Hui, către conturi bancare din afara Uniunii.

                                       11.

                                       KIM Su Gwang

                                       KIM Sou-Kwang, KIM Sou-Gwang, KIM Son-Kwang, KIM Su-Kwang, KIM Soukwang, KIM Su-gwang, KIM Son-gwang

                                       Data nașterii: 18.8.1976
                                       Locul nașterii: Phenian, RPDC
                                       Diplomat în cadrul ambasadei RPDC din Belarus

                                       20.4.2018

                                       KIM Su Gwang a fost identificat de Grupul de experți drept agent al Biroului general de informații (Reconnaissance General Bureau), o entitate care a fost desemnată de Organizația Națiunilor Unite. Acesta și tatăl său, KIM Yong Nam, au fost identificați de Grupul de experți ca participând la un ansamblu de practici financiare frauduloase care ar putea contribui la programele RPDC din domeniul nuclear sau legate de rachete balistice sau de alte arme de distrugere în masă. KIM Su Gwang a deschis multiple conturi bancare în mai multe state membre, inclusiv pe numele unor membri ai familiei. El a fost implicat în diverse transferuri bancare de sume importante către conturi din Uniune sau către conturi din afara Uniunii în perioada în care a lucrat ca diplomat, inclusiv către conturi pe numele soției sale, KIM Kyong Hui.”

                           (b)

                           rubricile se renumerotează de la 1 la 6.

               4.
               În anexa III la Decizia (PESC) 2016/849, la secțiunea „Lista persoanelor menționate la articolul 23 alineatul (1) litera (c) și la articolul 27 alineatul (1) litera (c)”, subsecțiunea „Persoane”, următoarea rubrică se înlocuiește după cum urmează:

                           Nume

                           Informații de identificare

                           Data desemnării

                           Motive

                           „4.

                           JON Chol Young

                              Alias JON Chol Yong

                           Pașaport nr.: 563410192
                           Diplomat al ambasadei RPDC în Angola
                           Data nașterii: 30.4.1975

                           22.1.2018

                           Reprezentantul în Angola al Green Pine Associated Corporation și diplomat al RPDC acreditat în Angola.
                           Green Pine a fost desemnată de ONU pentru activități care includ încălcarea embargoului ONU privind armele. Green Pine a negociat de asemenea contracte pentru recondiționarea navelor angoleze cu încălcarea interdicțiilor impuse de rezoluțiile Consiliului de Securitate al Organizației Națiunilor Unite.”


title: Decizia (UE) 2018/1069 a Consiliului din 26 iulie 2018 privind semnarea, în numele Uniunii, și aplicarea provizorie a Protocolului privind punerea în aplicare a Acordului de parteneriat în domeniul pescuitului dintre Uniunea Europeană și Republica Côte d'Ivoire (2018-2024)

text:
                  31.7.2018

                  RO

                  Jurnalul Oficial al Uniunii Europene

                  L 194/1

         DECIZIA (UE) 2018/1069 A CONSILIULUI
         din 26 iulie 2018
         privind semnarea, în numele Uniunii, și aplicarea provizorie a Protocolului privind punerea în aplicare a Acordului de parteneriat în domeniul pescuitului dintre Uniunea Europeană și Republica Côte d'Ivoire (2018-2024)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     La 17 martie 2008, Consiliul a adoptat Regulamentul (CE) nr. 242/2008 (1) privind încheierea Acordului de parteneriat în domeniul pescuitului între Republica Côte d'Ivoire, pe de o parte, și Comunitatea Europeană, pe de altă parte (2) („acordul”). Acordul a fost ulterior reînnoit tacit și este încă în vigoare.

                     (2)

                     Ultimul protocol la acord a expirat la 30 iunie 2018.

                     (3)

                     Comisia a negociat, în numele Uniunii, un nou protocol privind punerea în aplicare a acordului („protocolul”). Protocolul a fost parafat la 16 martie 2018.

                     (4)

                     Obiectivul protocolului este de a permite Uniunii și Republicii Côte d'Ivoire („Côte d'Ivoire”) să colaboreze mai strâns în vederea promovării unei politici sustenabile în domeniul pescuitului, a unei exploatări responsabile a resurselor piscicole din apele ivoriene și a eforturilor Côte d'Ivoire de a dezvolta o economie albastră.

                     (5)

                     Protocolul ar trebui să fie semnat.

                     (6)

                     Pentru a asigura începerea rapidă a activităților de pescuit de către navele Uniunii, protocolul ar trebui să se aplice cu titlu provizoriu, până la finalizarea procedurilor necesare pentru intrarea sa în vigoare,

               ADOPTĂ PREZENTA DECIZIE:

            Articolul 1
            Se autorizează semnarea, în numele Uniunii, a Protocolului privind punerea în aplicare a Acordului de parteneriat în domeniul pescuitului dintre Uniunea Europeană și Republica Côte d'Ivoire, sub rezerva încheierii protocolului menționat.
            Textul protocolului este atașat la prezenta decizie.

            Articolul 2
            Președintele Consiliului este autorizat să desemneze persoana sau persoanele împuternicite să semneze protocolul în numele Uniunii.

            Articolul 3
            În conformitate cu articolul 13 din protocol, protocolul se aplică cu titlu provizoriu, începând de la data semnării acestuia și până la finalizarea procedurilor necesare pentru intrarea sa în vigoare.

            Articolul 4
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 26 iulie 2018.

                  Pentru Consiliu

                  Președintele

               G. BLÜMEL

            (1)  Regulamentul (CE) nr. 242/2008 al Consiliului din 17 martie 2008 privind încheierea Acordului de parteneriat în domeniul pescuitului între Comunitatea Europeană, pe de o parte, și Republica Côte d'Ivoire, pe de altă parte (JO L 75, 18.3.2008, p. 51).

            (2)  JO L 48, 22.2.2008, p. 41.


title: Decizia (PESC) 2018/1082 a Consiliului din 30 iulie 2018 de modificare a Deciziei (PESC) 2016/610 privind o misiune de instruire militară a Uniunii Europene în Republica Centrafricană

text:
                  31.7.2018

                  RO

                  Jurnalul Oficial al Uniunii Europene

                  L 194/140

         DECIZIA (PESC) 2018/1082 A CONSILIULUI
         din 30 iulie 2018
         de modificare a Deciziei (PESC) 2016/610 privind o misiune de instruire militară a Uniunii Europene în Republica Centrafricană
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 19 aprilie 2016, Consiliul a adoptat Decizia (PESC) 2016/610 (1) prin care s-a instituit o misiune PSAC de instruire militară a Uniunii Europene în Republica Centrafricană (EUTM RCA), cu un mandat și o valoare de referință valabile timp de 24 de luni de la data la care misiunea a atins capacitatea operațională deplină, respectiv până la 19 septembrie 2018.

                     (2)

                     În urma revizuirii strategice a misiunii, Comitetul politic și de securitate a recomandat modificarea și prelungirea până la 19 septembrie 2020 a mandatului EUTM RCA.

                     (3)

                     Decizia (PESC) 2016/610 a Consiliului ar trebui modificată în consecință.

                     (4)

                     În conformitate cu articolul 5 din Protocolul privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Prin urmare, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică și Danemarca nu participă la finanțarea respectivei misiuni,

               ADOPTĂ PREZENTA DECIZIE:

            Articolul 1
            Decizia (PESC) 2016/610 se modifică după cum urmează:

                        (a)

                        la articolul 1 alineatul (2), litera (a) se înlocuiește cu următorul text:

                                    „(a)

                                    consiliere strategică pentru cabinetul Președintelui, Ministerul Apărării, statul-major și forțele armate și consiliere privind cooperarea civil-militară inclusiv pentru Ministerul Internelor și Jandarmeriei;”;

                        (b)

                        la articolul 10, alineatul (2) se înlocuiește cu următorul text:

                           „(2)   Valoarea de referință financiară pentru costurile comune ale EUTM RCA pentru perioada care se încheie la 19 septembrie 2018 este de 18 180 000 EUR. Procentul din valoarea de referință menționat la articolul 25 alineatul (1) din Decizia (PESC) 2015/528 este stabilit la 15 %, iar procentul menționat în articolul 34 alineatul (3) din respectiva decizie este stabilit la 60 % pentru angajamente și 15 % pentru plăți.

                           (3)   Valoarea de referință financiară pentru costurile comune ale EUTM RCA pentru perioada cuprinsă între 20 septembrie 2018 și 19 septembrie 2020 este de 25 439 596 EUR. Procentul din valoarea de referință menționat la articolul 25 alineatul (1) din Decizia (PESC) 2015/528 este stabilit la 0 %, iar procentul menționat în articolul 34 alineatul (3) din respectiva decizie este stabilit la 30 % pentru angajamente și 0 % pentru plăți.”;

                        (c)

                        la articolul 13, alineatul (2) se înlocuiește cu următorul text:

                           „(2)   EUTM RCA încetează la 19 septembrie 2020.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 30 iulie 2018.

                  Pentru Consiliu

                  Președintele

               G. BLÜMEL

            (1)  JO L 104, 20.4.2016, p. 21.